Sajtóközlemény – azonnali felhasználásra 2014. október 27.

**Online oktatást indít a LeasePlan a biztonságosabb vezetésért**

**Maximális biztonság, kényelem és mobilitás – e jellemzők köré épült az idei LeasePlan Flottakonferencia, melyet 2014. október 9-én rendezett hazánk vezető gépjármű- és flottakezelő vállalata az Euro-Ringen. A szakmai rendezvényen az aktuális piaci kérdések mellett a LeasePlan újdonságait – így az e-learninget, a tudatosabb és biztonságosabb vezetést támogató, online oktatási programot is – megismerhették a résztvevők.**

Az immáron hagyománnyá vált LeasePlan Flottakonferencia évről-évre nagyobb siker a flottakezelő ügyfeleinek körében. A szakmai napon idén is részt vettek a beszállító partnerek, előadóként és kiállítóként egyaránt. Délelőtt a vendégek a szakmai prezentációkból nyerhettek betekintést a flottapiac aktuális helyzetébe, választ kaphattak az operatív lízing jogi kérdéseire, megismerhették az egyes autómárkák legújabb fejlesztéseit, továbbá a LeasePlan újdonságait is bemutatták a szakértők. Utóbbira példa az e-learning vezetésbiztonságot segítő, online szolgáltatás, mellyel a vállalat szeretné ügyfelei körében is népszerűsíteni a biztonságos, üzemanyag-takarékos és környezettudatos gépjárművezetést.

„Szakmai partnerünkkel, a Groupamával közös gyakorlati vezetéstechnikai tréningjeink – melyeket a Hungaroring tanpályáján vehetnek igénybe az autósok – nagy sikernek örvendenek. Szolgáltatáscsomagunk most új, online elérhető oktató elemmel, az **e-learning**gel bővült. Így mostantól a hozzá kapcsolódó vezetéstechnikai tréningekkel – **SafePlan** néven – mind elméletben, mind pedig gyakorlatban felkészülhetnek a veszélyes közlekedési helyzetekre a gépjárművezetők, valamint képekkel és videókkal tarkított tananyagok és tesztek segítségével is fejleszthetik vezetési tudásukat” – mondja Pesti Tímea, a LeasePlan Hungária Zrt. kereskedelmi igazgatója.

Az idei Flottakonferencián a frissített verziójú LeasePlan Mobilapplikáció új funkcióit is megismerhették a résztvevők. Az alkalmazás újításai többek között lehetővé teszik a gépjárművezető aktuális helyéhez legközelebbi üzemanyagtöltő állomás, illetve szerződött gumiabroncs partner keresését a térképen, a gumiabroncs igény és a káresemény online bejelentését, továbbá a kék-sárga baleseti nyomtatvány kitöltéséhez szükséges adatok elérését. Az ingyenes applikációval gyorsabbá, kényelmesebbé és egyszerűbbé válik az adminisztrációs feladatok elvégzése.

A LeasePlan a rendezvényen jelentette be, hogy a biztonságos, költségkímélő és környezettudatos közlekedés elve mentén keresi, és a verseny végén jutalmazza is „2015 legjobb autóvezetőjét”. A megmérettetésen a flottakezelő minden ügyfele és gépjárművezetője indulhat, aki teljesíti a kritériumokat: például balesetmentesen, káresemények és szabálysértés nélkül közlekedik, továbbá mindig időben elvégzi a kötelező szervizeket, az abroncscserét és a műszaki vizsgát.

A Flottakonferencia délutáni programja az adrenalinról szólt: 13 autómárka közel 40 modellje mellett a vendégek tesztelhették gokart és quad tudásukat, beülhettek egy Nissan Skyline versenypilótája mellé, valamint a Streetfighter Show és a Talmácsi team versenyzőjének utasmotoroztatása során megtapasztalhatták a motorok nyers erejét is.

**A LeasePlanről**: A holland anyavállalattal rendelkező LeasePlan piacvezető a hazai és a nemzetközi gépjármű- és flottakezelési piacon. A LeasePlan leányvállalatai mind az öt földrészen, 32 országban vannak jelen. A cég közel 6500 alkalmazottat foglalkoztat globálisan, összesen 1,3 millió járművet és 19,5 milliárd euró értékű lízingportfoliót kezel. A LeasePlan erőssége, hogy proaktív flottakezelőként ügyfelei számára világszerte testre szabott megoldásokat biztosít, miközben a gépkocsik teljes futamidejére vetített költségeit alacsony, a gépjárművezetők elégedettségét magas szinten tartja. A vállalat 1994-ben kezdte meg magyarországi működését mint gépjármű flottakezelő. Mára hazánkban 9100 autóval közel 500 ügyfelet szolgál ki. Partnerei között olyan jelentős cégek találhatók, mint például az IBM, az E.on, a Diageo és a Citibank. Az elmúlt 20 év során a LeasePlan Magyarországon is fenntartotta piacvezető szerepét, hiszen a hazai gépjárműpark lízing és kezelés piacának közel egyharmadát birtokolja.

További információk: **Novák Gabriella** (Corpus Communications) +36 20 4124337, mail@corpuscom.hu, [www.leaseplan.hu](http://www.leaseplan.hu)